สรุปภาวะตลาดต่างประเทศวานนี้
ภาวะตลาดต่างประเทศ ประจำวันที่ 3 ต.ค. 60
4 ต.ค. 2560

ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (2 ต.ค.) โดยดัชนีดาวโจนส์, S&amp;P 500 และ Nasdaq ปิดทำนิวไฮในการซื้อขายวันแรกของไตรมาส 4 หลังจากสหรัฐเปิดเผยข้อมูลเศรษฐกิจที่แข็งแกร่ง ซึ่งรวมถึงดัชนีภาคการผลิตที่ขยายตัวสูงสุดในรอบ 13 ปี และการใช้จ่ายภาคก่อสร้างที่ขยายตัวได้ดีเกินคาด โดยข้อมูลเศรษฐกิจที่สดใสของสหรัฐได้ช่วยสกัดปัจจัยลบที่เกิดขึ้นจากเหตุกราดยิงในเมืองลาสเวกัสของสหรัฐเมื่อวานนี้ ซึ่งเหตุการณ์ดังกล่าวส่งผลให้มีผู้เสียชีวิตและบาดเจ็บจำนวนมาก
ดัชนีเฉลี่ยอุตสาหกรรมดาวโจนส์ปิดที่ 22,557.60 จุด พุ่งขึ้น 152.51 จุด หรือ +0.68% ดัชนี Nasdaq ปิดที่ 6,516.72 จุด เพิ่มขึ้น 20.76 จุด หรือ +0.32% และดัชนี S&amp;P500 ปิดที่ 2,529.12 จุด เพิ่มขึ้น 9.76 จุด หรือ +0.39%
ตลาดหุ้นยุโรปปิดบวกเมื่อคืนนี้ (2 ต.ค.) เนื่องจากการอ่อนค่าของสกุลเงินยูโรช่วยหนุนหุ้นกลุ่มส่งออกดีดตัวขึ้น โดยปัจจัยที่ส่งผลให้ยูโรอ่อนค่าลงนั้น มาจากข่าวความขัดแย้งที่เกิดขึ้นหลังจากแคว้นกาตาลุญญาได้ลงประชามติเพื่อแยกตัวเป็นอิสระจากสเปน
ดัชนี Stoxx Europe 600 เพิ่มขึ้น 0.5% ปิดที่ 390.13 จุด โดยดัชนี Stoxx Europe 600 ปรับตัวขึ้นติดต่อกันเป็นวันที่ 8
ดัชนี DAX ตลาดหุ้นเยอรมันปิดที่ 12,902.65 จุด เพิ่มขึ้น 73.79 จุด หรือ +0.58% ดัชนี CAC-40 ตลาดหุ้นฝรั่งเศสปิดที่  5,350.44 จุด เพิ่มขึ้น 20.63 จุด หรือ +0.39% และดัชนี FTSE 100 ตลาดหุ้นลอนดอนปิดที่ 7,438.84 จุด เพิ่มขึ้น 66.08 จุด หรือ +0.90%
ตลาดหุ้นลอนดอนปิดในแดนบวกติดต่อกัน 4 ทำการเมื่อคืนนี้ (2 ต.ค.) โดยดัชนี FTSE 100 ยังทำสถิติปิดที่ระดับสูงสุดในรอบเกือบสองเดือน จากอานิสงส์ของสกุลเงินปอนด์ที่อ่อนค่าลงเมื่อเทียบกับดอลลาร์สหรัฐ ซึ่งช่วยหนุนหุ้นกลุ่มบริษัทข้ามชาติปรับตัวเพิ่มขึ้น นอกจากนี้ตลาดหุ้นยังได้แรงหนุนจากหุ้นกลุ่มท่องเที่ยวที่ทะยานขึ้นอย่างแข็งแกร่ง
ดัชนี FTSE 100 เพิ่มขึ้น 66.08 จุด หรือ +0.90% ปิดที่ 7,438.84 จุด
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเมื่อคืนนี้ (2 ต.ค.) หลังจากมีรายงานว่ากลุ่มประเทศผู้ส่งออกน้ำมัน (โอเปก) ได้เพิ่มการผลิตน้ำมันในเดือนก.ย. นอกจากนี้ ตลาดยังได้รับแรงกดดันจากรายงานที่ว่า สหรัฐเพิ่มการขุดเจาะน้ำมันในสัปดาห์ที่ผ่านมา
สัญญาน้ำมันดิบ WTI ส่งมอบเดือนพ.ย. ร่วงลง 1.09 ดอลลาร์ หรือ 2.1% ปิดที่ 50.58 ดอลลาร์/บาร์เรล
สัญญาน้ำมันดิบเบรนท์ส่งมอบเดือนธ.ค. ลดลง 67 เซนต์ หรือ 1.2% ปิดที่ 56.12 ดอลลาร์/บาร์เรล
สัญญาทองคำตลาดนิวยอร์กปิดร่วงลงแตะระดับต่ำสุดในรอบเกือบ 2 เดือนเมื่อคืนนี้ (2 ต.ค.) เนื่องจากการแข็งค่าของสกุลเงินดอลลาร์ และตลาดหุ้นสหรัฐที่พุ่งทำนิวไฮเมื่อคืนนี้ ได้ส่งผลให้นักลงทุนลดความต้องการถือครองทองคำซึ่งเป็นสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 9 ดอลลาร์ หรือ 0.7% ปิดที่ระดับ 1,275.80 ดอลลาร์/ออนซ์ ซึ่งเป็นระดับปิดต่ำสุดนับตั้งแต่วันที่ 8 ส.ค.
สัญญาโลหะเงินส่งมอบเดือนธ.ค. ลดลง 2.2 เซนต์ หรือ 0.1% ปิดที่ 16.654 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 1.10 ดอลลาร์ หรือ 0.1% ปิดที่ 916.60 ดอลลาร์/ออนซ์
สัญญาพัลลาเดียมส่งมอบเดือนธ.ค. ร่วงลง 25.55 ดอลลาร์ หรือ 2.7% ปิดที่ 911.30 ดอลลาร์/ออนซ์
สกุลเงินดอลลาร์สหรัฐแข็งค่าขึ้นเมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (2 ต.ค.) ด้วยแรงหนุนจากข้อมูลเศรษฐกิจที่แข็งแกร่งของสหรัฐ
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1744 ดอลลาร์ จากระดับ 1.1809 ดอลลาร์ ในขณะที่ปอนด์อ่อนค่าลงแตะ 1.3285 ดอลลาร์ จากระดับ 1.3393 ดอลลาร์ และดอลลาร์ออสเตรเลียอ่อนค่าลง ที่ระดับ 0.7835 ดอลลาร์ จากระดับ 0.7841 ดอลลาร์
ดอลลาร์แข็งค่าขึ้นเมื่อเทียบกับเยน ที่ระดับ 112.65 เยน จากระดับ 112.48 เยน และแข็งค่าขึ้นเมื่อเทียบกับฟรังก์สวิส ที่ระดับ 0.9746 ฟรังก์สวิส จากระดับ 0.9688 ฟรังก์สวิส